Hei, denne artikkelen er over ett år gammel og kan inneholde utdatert informasjon

(Dagbladet): Tidligere i uka meddelte P3 at Erik Eriksson (48), bedre kjent som DJ Friendly, tas av lufta i januar.

Eriksson har hatt faste spalter hos radiostasjonene NRK P3 og NRK P13, og har vært tilknyttet førstnevnte siden 1994.

Etter å ha gitt lytterne elektronisk musikk i nesten 18 år, i det som er blitt et av P3s lengstlevende program, er det altså slutt.

- Trist Avskjedsbeskjeden kom overraskende på hovedpersonen.

- Jeg er ikke bitter, men det er trist. Jeg synes det er rart at en radiokanal sier opp folk med 20 års musikkradiokompetanse, sier programlederen til Dagbladet.

Mats Borch Bugge forklarer at programmet tas av sendeskjemaet som følge av strategiske omprioriteringer.

- Vi har en årlig gjennomgang av hele innholdsproduksjonen vår, slik som hos andre avdelinger og kanaler. Basert på de vurderingene vi tar, fører det alltid til noen endringer, sier han.

- Hvorfor akkurat DJ Friendly?

- Vi vil være i kontinuerlig endring. DJ Friendly er et knallgodt program, og det er selvfølgelig alltid vemodig når et program forsvinner, men alle ting har en slutt, sier Borch Bugge.

Protestgruppe Eriksson kaller forklaringen fra musikksjefen for «merkelig».

- Det er uansett mest synd for de mange tusen lytterne, sier han.

Og lytterne har på ingen måte latt fratredelsen forbigå i stillhet.

På Facebook er det opprettet en protestgruppe kalt «Let the DJ play, he is Friendly». I løpet av få dager har gruppa fått nesten 5000 medlemmer.

Noen prøver å samle inn underskrifter eller arrangere markeringer, andre erklærer «tre dagers landesorg fra 9. janaur».

«Hva er egentlig P3 uten Friendly? Skamme dere NRK!!!!», skriver én.

P3s musikksjef er selv medlem av gruppa, og svarer sinte lyttere så godt han kan.

Flytter til skogen Erik Eriksson er overveldet over responsen.

- Det er både hyggelig og vemodig å se, sier han.

- Hva skal du gjøre etter januar?

- Da skal jeg flytte inn i et rødt hus i skogen.

- Hva mener du med det?

- Jeg skal virkelig flytte inn i et rødt hus i skogen. Jeg har alltid sagt at før eller siden skal jeg gjøre det. Nå har jeg sjansen.

Rogalendingen lover lytterne å fortsette med musikken.

- Jeg kommer til å legge ut musikk på nett, og spille litt rundt. Akkurat nå fokuserer jeg på å lage verdens beste radio de siste månedene, sier han.

